王炎
贺东宫诞辰
万国乾符正，千龄鼎祚长。
春禖膺眷顾，甲观肇休祥。
紫极联前曜，青宫位少阳。
五云凝喜色，重日烂荣光。
继体临崇福，承颜侍未央。
犀簪群后表，象略两宫旁。
气接金行爽，天开火德昌。
慈皇年有永，大帝寿无疆。
钦爱诚弥笃，温文德自彰。
乔枝方叠荫，瓜瓞寝垂芳。
储禁铜扉肃，官僚玉佩锵。
旌麾张十戟，筍簴列三厢。
恭命来南纪，驰情望左坊。
也叨持虎节，莫预献鸾觞。
海润涵群汇，霞骞映四方。
愿言申戬谷，夷夏仰元良。